PYLON ลุ้นรายได้ปีนี้ “นิวไฮ” แตะ 1.4 พันลบ. ลุยประมูลงานใหม่-ตุนแบ็คล็อกแน่น 900 ลบ.
PYLON ลุ้นรายได้ปีนี้ “นิวไฮ” แตะ 1.4 พันลบ. หลังลุยประมูลงานใหม่เต็มพิกัด-ตุนแบ็คล็อกแน่น 900 ลบ. คาดรับรู้รายได้ปีนี้ 50%
28 พ.ย. 2561

ดร.ชเนศวร์ แสงอารยะกุล กรรมการผู้จัดการใหญ่ บริษัท ไพลอน จำกัด (มหาชน) หรือ PYLON เปิดเผยว่า แนวโน้มอุตสาหกรรมฐานรากปี 2562 บริษัทฯ มองว่าจะเติบโตต่อเนื่องจากปีนี้ จากการลงทุนเมกะโปรเจกต์ภาครัฐ ทั้งรถไฟฟ้าเชื่อม 3 สนามบิน รถไฟฟ้าสายสีต่างๆ และทางด่วน ส่งผลให้ธุรกิจโดยรวมขยายตัว นอกจากนี้ยังจะช่วยหนุนความต้องการที่อยู่อาศัยสูงขึ้น ส่งผลให้มีโครงการที่พักอาศัยแนวสูงเพิ่ม บริษัทจึงมีโอกาสรับงานจากภาครัฐและผู้ประกอบการอสังหาริมทรัพย์มากขึ้น
“จากงานก่อสร้างภาครัฐ ทั้งงานรถไฟฟ้าสายสีเหลือง และงานก่อสร้างภาคเอกชน ผนวกกับภาพรวมอุตสาหกรรมเสาเข็มสดใส จากงานประมูลที่คาดว่าจะเปิดประมูลเพิ่มอย่างต่อเนื่อง ไม่ว่าจะเป็นงานก่อสร้างรถไฟความเร็วสูงเชื่อม 3 สนามบิน, การเปิดประมูลรถไฟฟ้าสายสีม่วงใต้ และสายสีส้มตะวันตกที่คาดว่าจะเปิดประมูลไตรมาสแรก ปี 2562 ซึ่งบริษัทมีความพร้อมที่จะเข้ารับงาน
โดยปัจจุบันบริษัทมีสัดส่วนรายได้จากงานภาคเอกชน 60% และภาครัฐ 40% ซึ่งปีหน้าบริษัทจะบริหารจัดการสัดส่วนรายได้ให้ทรงตัวอยู่ในระดับนี้ หากช่วงไหนโครงการจากภาครัฐขาดช่วงไป บริษัทจะเร่งหางานจากภาคเอกชนเข้ามาทดแทน” ดร.ชเนศวร์กล่าว
สำหรับช่วงที่เหลือของปีบริษัทยังเดินหน้าเข้าประมูลงานใหม่อย่างต่อเนื่อง ปัจจุบันอยู่ระหว่างประมูลงานใหม่กว่า 2,500 ล้านบาท โดยบริษัทคาดหวังจะได้รับงานประมาณ 20% จากงานที่คาดว่าจะได้ข้อสรุปภายในปีนี้ 70-80% อีกทั้งยังมีงานในมือที่รอรับรู้รายได้เกือบ 900 ล้านบาท คาดรับรู้รายได้ในไตรมาส 4/2561 ราวเกือบ 50% ส่วนที่เหลือรับรู้ในปี 2562 ทั้งนี้คาดว่ารายได้ปีนี้นิวไฮตามคาดแตะระดับ 1,400 ล้านบาท
ผลประกอบการปี 2561 คาดว่าจะเติบโตอย่างมีนัยสำคัญ เพราะ 9 เดือนที่ผ่านมา บริษัทฯ สามารถสร้างผลประกอบการทั้งในส่วนของรายได้และกำไรได้ดีแบบก้าวกระโดด โดยเฉพาะในไตรมาส 4/2561 จะเป็นไตรมาสที่ดี เนื่องจากโครงการต่างๆ สามารถเดินหน้าได้เต็มที่ หลังจากที่ล่าช้าในช่วงครึ่งปีแรกที่ผ่านมา  โดยบริษัทยังเดินหน้าประมูลงานใหม่อย่างต่อเนื่อง เพราะมีความพร้อมด้านเครื่องจักร อุปกรณ์ และเครื่องมือก่อสร้างที่ทันสมัย  ปัจจุบันบริษัทมีงานที่รอรับรู้รายได้ (Backlog) ที่ 900 ล้านบาท คาดว่าจะรับรู้รายได้ในปีนี้เกือบ 50%